เลขาธิการสำนักงานทรัพยากรน้ำแห่งชาติ เผยศูนย์อำนวยการน้ำเฉพาะกิจจะบูรณาการการแก้ปัญหาภัยแล้งอย่างเป็นระบบ
เลขาธิการสำนักงานทรัพยากรน้ำแห่งชาติ เผยศูนย์อำนวยการน้ำเฉพาะกิจจะบูรณาการการแก้ปัญหาภัยแล้งอย่างเป็นระบบ พร้อมยืนยันขณะนี้ปริมาณน้ำมีเพียงพอการใช้เพื่ออุปโภคบริโภคและเพื่อการเกษตร แต่จำเป็นต้องปรับลดการใช้น้ำลงเพื่อให้ปริมาณน้ำมีเพียงพอใช้ในหน้าแล้งนี้                นายสมเกียรติ ประจำวงศ์ เลขาธิการสำนักงานทรัพยากรน้ำแห่งชาติ (สทนช.) กล่าวว่า ศูนย์อำนวยการน้ำเฉพาะกิจ เป็นการบูรณาการข้อมูลร่วมกับศูนย์บรรเทาสาธารณภัย 4 กระทรวง คือ กระทรวงมหาดไทย กระทรวงเกษตรและสหกรณ์ กระทรวงกลาโหม และกระทรวงทรัพยากรธรรมชาติและสิ่งแวดล้อม ทำหน้าที่ติดตาม วิเคราะห์สถานการณ์และบูรณาการแก้ไขปัญหาเพื่อช่วยเหลือผู้ได้รับผลกระทบ เพื่อเสนอมาตรการแก้ไขสถานการณ์ต่อนายกรัฐมนตรี ทั้งนี้ประเมินว่าจะมีทั้งพื้นที่ที่ได้รับผลกระทบจากสถานการณ์น้ำท่วมและน้ำแล้งในวงกว้าง จึงต้องเตรียมการทุกอย่างไว้ล่วงหน้า ซึ่งศูนย์แห่งนี้จะประเมินสถานการณ์ว่ามีพื้นที่ใดที่ต้องเตรียมการเฝ้าระวังบ้าง โดยในปีนี้คาดว่าจะมีพื้นที่ได้รับผลกระทบจากภัยแล้ง 20 จังหวัด ส่วนใหญ่เป็นจังหวัดพื้นที่ในภาคตะวันออกเฉียงเหนือและพื้นที่ลุ่มน้ำเจ้าพระยา พร้อมกำหนดมาตรการป้องกันบรรเทาภัยแล้ง 3 ระยะ ได้แก่ ระยะเร่งด่วน ระยะสั้น และระยะยาว แบ่งเป็น 6 มาตรการเร่งด่วน เช่น การทำฝนหลวง การสำรวจพื้นที่ขาดแคลนน้ำ การปรับแผนการระบายน้ำจากแหล่งน้ำ การสร้างอ่างเก็บน้ำ การขุดลอกแหล่งน้ำเพื่อเพิ่มความจุแหล่งน้ำ และการขุดบ่อบาดาล อย่างไรก็ตามขณะนี้ ยืนยันว่าปริมาณน้ำมีเพียงพอการใช้เพื่ออุปโภคบริโภคและเพื่อการเกษตร แต่จำเป็นต้องปรับลดการใช้น้ำลงเพื่อให้ปริมาณน้ำมีเพียงพอใช้ในหน้าแล้งนี้ให้มากที่สุด รวมทั้งเห็นว่าการสร้างความเข้าใจกับทุกฝ่ายถึงสถานการณ์น้ำในภาพรวมและการรณรงค์ให้ประชาชนใช้น้ำอย่างประหยัดถือเป็นสิ่งสำคัญที่สุด ส่วนมาตรการระยะยาวจะต้องบูรณาการการแก้ปัญหาแผนการบริหารจัดการน้ำในภาพรวม และกำหนดการเพาะปลูกพืชล่วงหน้า ..........เสียง.......